Op soek na die land se lekkerste melktertFoto: Facebook Daar is min dinge wat so lekker is soos ŉ melktert, maar dié gebak staan altyd in die skadu van ander soos die koeksister. Weg-tydskrif het ongeveer twee jaar gelede besluit dat dié nederige tert ŉ bietjie meer erkenning moet kry, en só is Melktertdag gebore. Om volgende jaar se Melktertdag (op 27 Februarie) te vier word daar nou gesoek na die beste melktertbakster (of bakker). Enige amateurbakker is welkom om sy of haar “wenresep” na die Weg-redaksie te stuur met ŉ oulike foto van jou en jou melktert en ŉ kort motivering waarom jou melktert die beste is. Daar sal met ŉ kortlys van bakkers telefoniese onderhoude gevoer word en na aanleiding van dié onderhoude sal vyf finaliste gekies word. Dié vyf finaliste sal tuis besoek word waar die melktert die finale toets moet deurstaan. Of jou resep nou eg tradisioneel is en of dit ŉ moderne kinkel het, hierdie kompetisie is vir jou. Groot pryse soos Kenwood-kombuistoebehore en Spree-geskenkbewyse is op die spel, maar dis waarskynlik die titel “Top-tertbakster” wat jou aan die bak sal kry. Die kompetisie is vir nog ŉ week aan die gang en alle resepte moet voor 2 November ingestuur word. Meer besonderhede oor die kompetisie is in die Oktober- en November-uitgawe van Weg en jy kan gerus ook op Facebook gaan kyk. Luister na die podsending waarom Weg met dié kompetisie begin het. So skryf jy in: Stuur die volgende inligting om vir ’n onderhoud te kwalifiseer: Stuur jou inskrywing na [email protected] (Belangrik: Merk die onderwerpveld met “TopTert”) of pos dit na TopTert, Weg, Posbus 740, Kaapstad, 8000